Căsuțele de lemn cumpărate fără licitație de Primăria lui Băluță, afacere de familie! Firma Primdent, cea care a încasat 40.000 de euro, este a familiei Roxanei Băluță, cumnata care i-a donat primarului 8.000 de lei în campania electorală din 2016

vineri, 2 martie 2018, 8:40

După investigația Gazetei, primarul a trimis Corpul de control ca să cerceteze achizițiile de la firma Primdent, companie pe care el însă o cunoaște foarte bine!

De Mirela Neag, Răzvan Luțac și Cătălin Tolontan

Direcția Piețe de la Sectorul 4 a cumpărat, prin contractul încheiat pe 14 noiembrie 2017, un lot de 16 căsuțe de lemn cu 40.000 de euro.

Prețul de piață este mult mai mic, după unele surse la jumătate, după altele, chiar mai mic.

Căsuțele au fost livrate de firma Primdent, fără licitație.

După ce, acum trei zile, ziarul a publicat această informație, un mărunțiș, în fond, la bugetul de aproximativ 150 de milioane de euro al Primăriei Sectorului 4, primarul Daniel Băluță a anunțat că a trimis Corpul de control.

Numai că edilul știe foarte bine cine sunt Ovidiu Diaconescu și Marius Octavian Diaconescu, cei care dețin Primdent.

Una dintre căsuțele de la Târgul de Crăciun al Sectorului 4

Fratele lui Băluță, căsătorit cu Roxana, fiica proprietarului Primdent

Familiile Băluță și Diaconescu sunt încuscrite.

Primarul are un frate, Andrei.

Andrei s-a căsătorit cu Roxana Diaconescu, acum Roxana Băluță.

Familia Roxanei este deținătoarea firmei Primdent.

Ovidiu, fratele Roxanei Băluță, deține 40% din firma care face afaceri cu primăria, iar Octavian, tatăl fetei, are 60% din Primdent.

Cumnații Diaconescu – Băluță. Primul are 40% din firma familiei, al doilea e fratele primarului Băluță

Până ca fratele lui Băluță să ajungă în familia deținătorilor Primdent, afacerile firmei nu ieșiseră din Gorj.

Primdent avusese afaceri cu Poliția Târgu Jiu, Spitalul Târgu Cărbunești, Tribunalul Gorj, Biblioteca Gorj.

Se ocupau cu ”birouri de pal laminat”, ”set dulap”, în general mobilier.

Nu livraseră niciodată căsuțe de lemn, până la încredințarea directă de 40.000 de euro a Direcției Piețe din Sectorul 4.

Soții Băluță, Andrei și Roxana

Donație de 8.000 de lei pentru campania electorală

Daniel Băluță are, la rându-i, o firmă.

Ea este botezată după propriile inițiale: DB Medical 2002.

La firma DB Medical sunt acționari soția, cei doi părinți și fratele Andrei.

În cabinetul stomatologic DB Medical lucrează și Roxana Băluță, sora deținătorilor Primdent.

Roxana i-a și donat cumnatului ei, Daniel Băluță, 8.000 de lei ca să-și finanțeze cursa electorală din 2016, când acesta a candidat și a câștigat fotoliul de primar.

Roxana (prima din stânga sus) și Andrei (rândul al doilea, dreapta), o treime din echipa cabinetului stomatologic al familiei Băluță

Primarul Băluță: ”Nu comentez achizițiile unor direcții descentralizate”

Ziarul a încercat să poarte o discuție mai amplă cu primarul Sectorului 4 despre legăturile sale de familie, politice și de afaceri.

El a furnizat însă o singură reacție.

”Nu primăria s-a ocupat de căsuțele de lemn. Direcția Piețe este o instituție descentralizată, cu juridic și financiar propriu. Nu comentez achizițiile unor direcții descentralizate” Daniel Băluță, primarul Sectorului 4

Daniel Băluță, primarul Sectorului 4

Atât tatăl, cât și fratele Roxanei Băluță au fost contactați de Gazetă.

Niciunul n-a răspuns la telefon, iar după mesajul trimis pe WhatsApp și-au scos fotografiile de la profil.

Direcția Piețe a comunicat redacției: ”Achiziția a fost postată pe SEAP, unde au depus oferte doar două firme, fiind aleasă cea cu prețul cel mai mic”.

Primarul Băluță, după ce a fost întrebat de ce angajează oameni condamnați definitiv pentru corupție: ”Politica de personal din cadrul Primăriei Sectorului 4, nu se bazează pe discriminare”!

Astăzi, sâmbătă 3 martie 2018, primarul Sectorului 4 a trimis redacției următorul punct de vedere:

”Având în vedere articolele apărute în ultimele 10 zile pe site-ul dumneavoastră, doresc să fac următoarele precizări

1. Nici una din rudele mele și nici unul dintre afini, nu deține și nu este acționar la societăți comerciale aflate în vreo relație contractuală cu instituțiile a statului român. Singurul profil de activitate în care aceștia prestează servicii este cel medical. Din acest motiv, consider că tipul de asociere pe care îl faceți este cel puțin curios, nefăcând altceva decât să genereze o percepție publică nepotrivită cu realitatea.

Consider de asemenea modul dumneavoastră de acțiune ca fiind o intruziune în viața mea privată, căreia de asemenea, nu îi pot da o explicație rațională.

2. Achizițile publice derulate de UAT sector 4 se fac numai în concordanță cu prevederile legale, aspect minimalizat de expunerile dumneavoastră .

3. Menționez faptul că sunt medic primar, sunt asistent universitar, iar în cursul existenței mele, am avut cu totul alte preocupări decât cele sugerate în articolele dumneavoastră.

4. Ați afirmat că în primăria sectorului 4 au fost angajati oameni cu cazier. Ați făcut acest lucru în ciuda faptului că v-am prezentat prin facsimil documente ce dovedesc faptul că oamenii despre care ați vorbit nu au cazier. Cu toate acestea, ați continuat să faceți referire la persoane care sunt angajate fără să aibă acest drept. Politica de personal din cadrul Primăriei Sectorului 4, nu se bazează pe discriminare, pe criterii de vârstă, sex, orientare politică ori dizabilități și respectă directivele europene în materie.

5. Folosiți în mod repetitiv în expunerile dumneavoastră faptul ca în U.A.T. sector 4 sunt angajați oameni care au lucrat la M.A.I și la M.Ap.N. Doresc să precizez că la această oră, U.A.T. sector 4, în ciuda concursurilor repetate pe care le-a organizat, are un deficit de 400 de angajați.

6. Restructurările făcute la nivelul UAT sector 4 au respectat întocmai prevederile legale și au fost făcute în spiritul legii. Mai mult, în cazul prezentat de dumneavoastră există o hotărâre judecătorească definitivă ce consfințeste acest lucru. În situatia în care, în alte cazuri, instanța nu a fost de acord cu deciziile noastre, am procedat în consecință.

7. Colajele dumneavoastră legate de mine, de familia mea, de alăturarea cu alte entitați, nu sunt cele mai fericite. De aceea, vă solicit respectuos, în măsura în care credeți că este oportun, să vă reconsiderați poziția.

Cu stimă,

Daniel Băluță

Alte episoade ale investigației